Komisijos reglamentas (EB) Nr. 2181/2002
2002 m. gruodžio 6 d.
iš dalies keičiantis Reglamentą (EB) Nr. 1239/95, nustatantį įgyvendinimo taisykles dėl Tarybos reglamento (EB) Nr. 2100/94 taikymo dėl Bendrijos augalų veislių tarnybos procedūrų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. liepos 27 d. Tarybos reglamentą (EB) Nr. 2100/94 dėl augalų veislių teisinės apsaugos Bendrijoje [1] su paskutiniais pakeitimais, padarytais Reglamentu (EB) Nr. 2506/95 [2], ypač į jo 114 straipsnį,
kadangi:
(1) Reglamentu (EB) Nr. 2100/94 įsteigta Bendrijos augalų veislių tarnyba (Tarnyba) įgyvendina ir taiko augalų veislių teisinės apsaugos sistemą.
(2) Tarnybos procedūrų taisyklės yra nustatytos Komisijos reglamentu (EB) Nr. 1239/95 [3] su pakeitimais, padarytais Reglamentu (EB) Nr. 448/96 [4]. Minėtojo reglamento 27 straipsnyje buvo numatyta, kad valstybės narės arba trečiosios šalies, priklausančios Tarptautinei naujų augalų veislių apsaugos sąjungai (UPOV), atsakingųjų institucijų parengtos ekspertizės ataskaitos gali būti laikomos pakankamu sprendimo pagrindu. Tačiau 27 straipsnis buvo laikinoji nuostata, nustojusi galioti 1998 m. birželio 30 d.
(3) Laikinai taikant Reglamento (EB) Nr. 1239/95 27 straipsnį buvo siekiama sukurti nepriklausomą Bendrijos sistemą, pagal kurią Tarnyba organizuotų veislių techninę ekspertizę pagal pateiktas paraiškas dėl augalų veislių apsaugos. Tačiau Tarnybos patirtis parodė, kad yra poreikis atsižvelgti į kitas 27 straipsnyje nurodytas ekspertizės ataskaitas.
(4) Didžioji dalis Bendrijos augalų veislių teisinės apsaugos, suteiktos po 1998 m. birželio 30 d., buvo pagrįsta sprendimais išnagrinėjus technines ekspertizes, kurias atliko ne Tarnyba, o kitos atsakingosios institucijos, suteikdamos teisinę apsaugą ypač konkurencingoje rinkoje.
(5) Todėl būtina nuo 1998 m. liepos 1 d. reglamentuoti Tarnybos veiklą. Tuo pat metu turi būti palikta galimybė ateityje taikyti 27 straipsnį. Todėl reikėtų iš dalies pakeisti Reglamentą Nr. 1239/95, kurio pakeitimai įsigaliotų nuo 1998 m. liepos 1 d.
(6) Buvo pasikonsultuota su Bendrijos augalų veislių tarnybos administracine taryba.
(7) Šiame reglamente numatytos priemonės atitinka Augalų veislių teisinės apsaugos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1239/95 iš dalies keičiamas taip:
1. 27 straipsnis pakeičiamas taip:
"27 straipsnis
Kitos ekspertizės ataskaitos
1. Tarnyba gali laikyti, kad ekspertizės ataskaita dėl bet kurios techninės ekspertizės, kurią valstybėje narėje oficialiai atliko arba atlieka viena iš tarnybų, atsakingų už atitinkamas rūšis pagal pagrindinio reglamento 55 straipsnio 1 dalį, rezultatų yra pakankamas sprendimo pagrindas, jeigu:
- techninei ekspertizei pateiktos medžiagos kiekis ir kokybė atitinka bet kuriuos standartus, kurie gali būti nustatyti pagal pagrindinio reglamento 55 straipsnio 4 dalį,
- techninė ekspertizė buvo atlikta tokiu būdu, kuris atitinka Administracinės tarybos nurodymus pagal pagrindinio reglamento 55 straipsnio 1 dalį, ir vadovaujantis parengtomis tyrimų gairėmis arba pateiktais bendraisiais nurodymais pagal minėtojo reglamento 56 straipsnio 2 dalį ir šio reglamento 22 ir 23 straipsnius,
- Tarnyba turėjo galimybę stebėti techninės ekspertizės atlikimą, ir
- jeigu galutinė ataskaita negali būti parengta iš karto, Tarnybai iki ekspertizės ataskaitos pateikiamos tarpinės ataskaitos apie kiekvieną augimo laikotarpį.
2. Jeigu Tarnyba nemano, kad šio straipsnio 1 dalyje nurodyta ekspertizės ataskaita yra pakankamas sprendimo pagrindas, ji gali laikytis reglamento 55 straipsnyje nurodytos tvarkos, pasikonsultavusi su pareiškėju ir atitinkama ekspertizės tarnyba.
3. Tarnyba ir kiekviena valstybės narės kompetentinga nacionalinė augalų veislių tarnyba teikia viena kitai administracinę pagalbą, suteikdama galimybę pareikalavus susipažinti su visomis ekspertizės ataskaitomis apie veislę, siekiant įvertinti šios veislės išskirtinumą, vienodumą ir stabilumą. Tarnyba arba kompetentinga nacionalinė augalų veislių tarnyba tokios ataskaitos pateikimą apmokestina konkrečia suma, kurios dydį suderina atitinkamos tarnybos.
4. Tarnyba gali laikyti, kad ekspertizės ataskaita dėl techninės ekspertizės, kuri oficialiai buvo atlikta arba atliekama trečiojoje šalyje, kuri yra Tarptautinės naujų augalų veislių apsaugos sąjungos narė, rezultatų yra pakankamas sprendimo pagrindas, jeigu techninė ekspertizė atitinka reikalavimus, nustatytus rašytiniame Tarnybos ir šios trečiosios šalies kompetentingos institucijos susitarime. Prie reikalavimų priskiriama bent:
- su medžiaga susiję reikalavimai, nurodyti šio straipsnio 1 dalies pirmoje įtraukoje,
- reikalavimas, kad techninė ekspertizė turi būti atliekama vadovaujantis parengtomis tyrimų gairėmis arba bendraisiais nurodymais, pateiktais pagal pagrindinio reglamento 56 straipsnio 2 dalį,
- reikalavimas, kad Tarnybai turi būti sudaryta galimybė įvertinti toje trečiojoje šalyje atitinkamų rūšių techninei ekspertizei atlikti naudojamas priemones ir stebėti techninės ekspertizės atlikimą, ir
- reikalavimas dėl ataskaitų teikimo, kaip nurodyta šio straipsnio 1 dalies ketvirtoje įtraukoje."
2. 95 straipsnio antra pastraipa išbraukiama.
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 1998 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. gruodžio 6 d.